

**DA**

Bruxelles, den 7. oktober 2022

|  |
| --- |
| **572. PLENARFORSAMLING**  **21. og 22. september 2022**  **SAMMENDRAG AF VEDTAGNE UDTALELSER, RESOLUTIONER OG INFORMATIONS- og EVALUERINGSRAPPORTER** |
| Dette dokument findes på alle de officielle EU-sprog på EØSU's hjemmeside:  <https://www.eesc.europa.eu/da/our-work/opinions-information-reports/plenary-session-summaries>  De omtalte udtalelser kan konsulteres online via EØSU's database: <https://dmsearch.eesc.europa.eu/search/opinion> |

Indholdsfortegnelse

[1. **DEN ØKONOMISKE OG MONETÆRE UNION OG ØKONOMISK OG SOCIAL SAMHØRIGHED** 3](#_Toc116477883)

[2. **BESKÆFTIGELSE, SOCIALE SPØRGSMÅL OG UNIONSBORGERSKAB** 11](#_Toc116477884)

[3. **TRANSPORT, ENERGI, INFRASTRUKTUR OG INFORMATIONSSAMFUNDET** 16](#_Toc116477885)

[4. **DET INDRE MARKED, PRODUKTION OG FORBRUG** 22](#_Toc116477886)

[5. **LANDBRUG, UDVIKLING AF LANDDISTRIKTERNE OG MILJØ** 28](#_Toc116477887)

[6. **EKSTERNE FORBINDELSER** 30](#_Toc116477888)

[7. **DEN RÅDGIVENDE KOMMISSION FOR INDUSTRIELLE ÆNDRINGER** 31](#_Toc116477889)

# **DEN ØKONOMISKE OG MONETÆRE UNION OG ØKONOMISK OG SOCIAL SAMHØRIGHED**

* ***Et socialt klassificeringssystem – Udfordringer og muligheder***

|  |  |
| --- | --- |
| **Ordfører:** | Judith Vorbach (Arbejdstagergruppen – AT) |
| **Ref.:** | Initiativudtalelse  EESC-2022-00721-00-00-AC |

**Hovedpunkter**

EØSU:

* opfordrer Kommissionen til at offentliggøre den længe ventede rapport om de bestemmelser, der skal til for at udvide EU's bæredygtighedsklassificerings anvendelsesområde til "andre bæredygtighedsmål, såsom sociale mål", jf. klassificeringsforordningen
* er fortaler for et brugbart og begrebsmæssigt forsvarligt socialt klassificeringssystem, som gør det muligt at udnytte mulighederne og samtidig håndtere udfordringerne. EU-klassificeringen bør anvende en helhedsorienteret tilgang, som omfatter både miljømæssig og social bæredygtighed
* mener, at forordningens minimumsgarantier er nyttige, men ikke tilstrækkelige til at sikre social bæredygtighed for arbejdstagere, forbrugere og lokalsamfund
* mener, at offentlig finansiering af social velfærd og stabile socialsikringssystemer fortsat er afgørende. Et socialt klassificeringssystem kunne dog være retningsgivende for investeringer med positive sociale virkninger
* anbefaler at indarbejde et socialt klassificeringssystem i lovgivningsrammerne for bæredygtig finansiering og henviser navnlig til det planlagte direktiv om virksomheders bæredygtighedsrapportering
* er overbevist om, at et veludformet socialt klassificeringssystem også kunne bidrage til at håndtere social washing
* anbefaler, at man starter med enkle og klare retningslinjer, sørger for lette og gennemsigtige procedurer og gradvist bygger videre på dem
* mener, at EU-klassificeringssystemet bør fungere som en guldstandard, der afspejler et højere ambitionsniveau end det, der er fastsat i lovgivningen
* bifalder platformens foreslåede mål, nemlig anstændigt arbejde, en rimelig levestandard og inklusive og bæredygtige lokalsamfund
* anbefaler at henvise til den europæiske søjle for sociale rettigheder og de relevante verdensmål for bæredygtig udvikling. Overholdelse af menneskerettighederne og arbejdstagerrettighederne skal være et grundvilkår
* mener, at anvendelse af kollektive overenskomster og medbestemmelsesmekanismer i overensstemmelse med den respektive nationale og europæiske lovgivning bør opfattes som princippet om ikke at gøre væsentlig skade
* opfordrer lovgiverne til fuldt ud at inddrage arbejdsmarkedets parter og det organiserede civilsamfund i udformningen af det sociale klassificeringssystem
* er overbevist om, at klassificeringssystemets succes afhænger af dets troværdighed, og de omfattede aktiviteter skal opfylde en bredt accepteret definition af bæredygtighed
* ønsker at understrege, at der er flere fordele ved et socialt klassificeringssystem:

1. den stigende efterspørgsel efter socialt orienterede investeringer bør støttes ved at indføre et pålideligt klassificeringssystem, der udgør et sammenhængende system for måling af social bæredygtighed
2. et klassificeringssystem kunne bidrage til at minimere risici som følge af socialt skadelige aktiviteter
3. gennemsigtighed er afgørende for kapitalmarkedets effektivitet og kunne også bidrage til det sociale indre marked som omhandlet i artikel 3 i TEUF
4. EU bør bygge videre på sine styrker og arbejde mod at foregå som et godt eksempel, der er førende inden for miljømæssig og social bæredygtighed

* henleder desuden opmærksomheden på udfordringer og eventuelle løsninger:

1. aktiviteter, der ikke lever op til kravene i klassificeringssystemet, bør ikke klassificeres som skadelige
2. definitionen af, hvad der skal omfattes af klassificeringssystemet, vil udgøre en kilde til uenighed. Det er netop årsagen til, at definitionen skal underkastes demokratisk debat og beslutningstagning
3. et socialt klassificeringssystem give anledning til yderligere rapporteringskrav, hvilket kam mindskes ved at henvise til relateret lovgivning som f.eks. direktivet om virksomheders bæredygtighedsrapportering.

|  |  |
| --- | --- |
| ***Kontakt:*** | *Gerald Klec* |
| *Tlf.:* | *00 32 2 546 99 09* |
| *E-mail:* | [*Gerald.Klec@eesc.europa.eu*](mailto:Gerald.Klec@eesc.europa.eu) |

* ***Evaluering af Den Europæiske Fond for Strategiske Investeringer 2.0***

|  |  |
| --- | --- |
| **Ordfører:** | Javier Doz Orrit (Arbejdstagergruppen – ES) |
| **Medordfører:** | Elena-Alexandra Calistru (Gruppen af civilsamfundsorganisationer – RO) |
|  | |
| **Ref.:** | Evalueringsrapport  EESC-2022-01290-00-00-RE |

**Hovedpunkter**

EØSU:

* understreger, at alle de aktører, der blev hørt, var enige om, at resultaterne af EFSI var meget positive, hvad angik fondens evne til at mobilisere betydelige investeringer og dermed bidrage til at mindske det alvorlige investeringsunderskud i EU som følge af den store recession
* bemærker, at inddragelsen af arbejdsmarkedets parter og civilsamfundsorganisationer i lanceringen og gennemførelsen af EU's investeringsprogrammer, navnlig InvestEU, bør fremmes
* mener, at inddragelsen af det organiserede civilsamfund også bør sikres på nationalt niveau gennem etableringen af rådgivende udvalg, der er sammensat af organisationer, der repræsenterer arbejdsmarkedets parter og civilsamfundet, relevante myndigheder, EIB og finansielle institutioner
* anser det for vigtigt at styrke de offentlige myndigheders tekniske kapacitet, når det er nødvendigt
* fremhæver, at deltagerne i informationsrejserne understregede behovet for, at EU fastholder og styrker sit tilsagn om at fremme investeringer, samtidig med at Unionen bør sikre, at investeringerne opfylder målene i den grønne pagt og den digitale omstilling ved hjælp af retfærdige omstillinger, der fremmer den sociale samhørighed
* påpeger, at de civilsamfundsorganisationer, der blev hørt, var enige om behovet for at styrke komplementariteten og synergierne mellem InvestEU og de andre EU-investeringsprogrammer
* bemærker, at de fleste af de civilsamfundsorganisationer, der blev hørt, mener, at der bør indføres instrumenter, der kan vurdere disse programmers indvirkning på arbejds- og levevilkårene for den enkelte borger og samfundet samt konvergensen mellem regioner
* bemærker, at mere detaljerede oplysninger om de finansielle, økonomiske og sociale resultater af EFSI og InvestEU-investeringerne kan bidrage til at forbedre disse programmers effektivitet. Der bør oprettes instrumenter til at måle additionaliteten mere præcist
* opfordrer Kommissionen og EIB til at overveje, hvordan de kan styrke synergierne mellem InvestEU og struktur- og samhørighedsfondene for at overvinde den skævhed til fordel for mere udviklede regioner, der er identificeret i EFSI's gennemførelse
* bemærker, at civilsamfundsorganisationerne var enige om, at SMV'er og socialøkonomiske virksomheder bør være prioriterede målgrupper for finansieringen via InvestEU. Disse virksomheders evne til at deltage fuldt ud på de vigtige investeringsområder, som EU har udpeget, bør styrkes. Dette kan eventuelt ske ved hjælp af EIAH og EIPP. Det er vigtigt med en ensartet definition på europæisk plan af begreberne SMV, midcapselskab og socialøkonomisk virksomhed, der forenkler de administrative formaliteter og dermed letter den administrative byrde for mindre virksomheder
* påpeger, at uanset de forskellige niveauer for anvendelsen af EIAH og EIPP i EFSI's gennemførelse i de enkelte lande blev begge instrumenter anset for at være nyttige, hvilket betyder, at de bør styrkes
* mener, at gennemsigtighed og synlighed bør styrkes ved gennemførelsen af InvestEU.

|  |  |
| --- | --- |
| ***Kontakt:*** | *Krisztina Perlaky-Tóth* |
| *Tlf.:* | *00 32 2 546 97 40* |
| *E-mail:* | [*Krisztina.PerlakyToth@eesc.europa.eu*](mailto:Krisztina.PerlakyToth@eesc.europa.eu) |

* ***En klimatilpasningsfond finansieret af Samhørighedsfonden og NextGenerationEU***

|  |  |
| --- | --- |
| **Ordfører:** | Ioannis Vardakastanis (Gruppen af civilsamfundsorganisationer – EL) |
| **Medordfører:** | Judith Vorbach (Arbejdstagergruppen – AT) |
|  |  |
| **Ref.:** | Initiativudtalelse  EESC-2022-00743-00-00-AC |

**Hovedpunkter**

EØSU:

* anerkender, at Den Europæiske Union (EU) tager betydelige skridt for at bekæmpe klimaforandringerne og reducere drivhusgasemissionerne. EU's klima-, miljø- og energipolitikker omfatter en langsigtet plan, der skal bidrage til at forebygge de værste konsekvenser af klimakrisen for vores klode
* understreger, at EU gør en stor indsats, men at konsekvenserne af klimaforandringerne og ressourceknapheden desværre allerede viser sig. Vi er derfor nødt til at tilpasse os en virkelighed, vi ikke har oplevet før
* påpeger, at vi siden 2021 har oplevet to meget bemærkelsesværdige kriser, som EU's finansieringsmekanismer har vist sig at være dårligt rustet til at reagere på. Den første var ødelæggelserne som følge af oversvømmelser og skovbrande i hele Europa i sommeren 2021. Den anden er den aktuelle energikrise og behovet for energiuafhængighed i EU som følge af Ruslands invasion af Ukraine i 2022
* bemærker, at Den Europæiske Unions Solidaritetsfonds (EUSF's) årlige budget imidlertid ikke er tilstrækkeligt til at dække omkostningerne ved de skader, der er forårsaget af de seneste naturkatastrofer, og derfor skal øges drastisk. EU's finansiering af omstillingen til grøn energi er mere omfattende, men tager ikke hensyn til EU's presserende behov for energiuafhængighed og den store risiko for energifattigdom
* mener, at EU har brug for en ny finansieringsmekanisme, der kan yde øjeblikkelig og ambitiøs bistand til medlemsstater i nødsituationer, som dem der er beskrevet ovenfor. EØSU foreslår derfor, at der oprettes en ny klimatilpasningsfond. Finansieringen bør omdirigeres fra eksisterende EU-midler, navnlig fra Samhørighedsfonden og genopretnings- og resiliensfaciliteten, men forvaltes på en strømlinet og sammenhængende måde gennem denne nye fond
* mener, at moderniseringen af finansieringsmiljøet også kunne omfatte en udvidelse af anvendelsesområdet, en intensivering af de eksisterende programmer og anvendelse af NextGenerationEU som skabelon for et nyt finansieringsinstrument
* anbefaler, at Kommissionen undersøger mulighederne for at styrke klimatilpasningsfonden ved at tilskynde til private investeringer og bidrag. Særligt med hensyn til naturkatastrofer bør Kommissionen og medlemsstaterne også gøre en indsats for at øge og lette forsikringsdækningen og anvende forsikringssystemet som et middel til at rette finansieringen mod forbedring af modstandsdygtigheden over for klimaforandringer, navnlig i risikoområder, for at mindske afhængigheden af EU-støtte
* foreslår, at klimatilpasningsfonden skal være tilpasningsdygtig, fleksibel og klar til at reagere på nye og kommende kriser i de kommende år og årtier
* fremhæver, at det er afgørende, at klimatilpasningsfonden, som i højere grad fokuserer på hurtige og presserende tiltag, fungerer på en måde, der stemmer overens med EU's overordnede klima-, miljø- og energipolitikker, der på lang sigt skal mindske afhængigheden af nødberedskab og beskytte menneskeheden såvel som naturen.

|  |  |
| --- | --- |
| ***Kontakt:*** | *Georgios Meleas* |
| *Tlf.:* | *00 32 2 546 97 95* |
| *E-mail:* | [Georgeos.Meleas*@eesc.europa.eu*](mailto:Georgeos.Meleas@eesc.europa.eu) |

* ***Tematiske partnerskaber inden for rammerne af Ljubljanaaftalen***

|  |  |
| --- | --- |
| **Ordfører:** | David Sventek (Arbejdsgivergruppen – CZ) |
| **Medordfører:** | Florian Marin (Arbejdstagergruppen – RO) |
| **Ref.:** | Sonderende udtalelse på anmodning af det tjekkiske rådsformandskab  EESC-2022-01206-00-00-AC |

**Hovedpunkter**

EØSU:

* bakker i høj grad op om erklæringerne i Ljubljanaaftalen om EU's dagsorden for byerne og glæder sig navnlig over det stærke fokus på partnerskab og tilgange på flere niveauer og med flere interessenter inden for bæredygtig byudvikling
* mener, at de tematiske partnerskaber bør levere håndgribelige og bæredygtige foranstaltninger og resultater, der varer længere end selve partnerskaberne. Mulighederne for at overføre resultater til andre medlemsstater, regioner, byer eller sektorer bør løbende indgå i overvejelserne
* understreger, at samspillet mellem EU's dagsorden for byerne og samhørighedspolitikken kan styrkes. Selv om der er tale om to særskilte politikker og initiativer med forskellige målsætninger, der er indlejret i forskellige rammer, bør der findes synergier
* mener, at kriterierne for udvælgelse af partnere til tematiske partnerskaber skal være mere specifikke, åbne og inkluderende. Udvælgelsesprocessen må ikke overse mulighederne for, at arbejdsmarkedets parter og civilsamfundsorganisationerne kan deltage i denne proces sammen med bymyndighederne
* mener, at arbejdsvilkår, karriereforudsigelighed og adgang til job af høj kvalitet, lige muligheder og passende lønninger bør håndteres på en tværgående måde. Der bør tages hensyn til alle former for dialoger og høringer med interessenter såsom social dialog, dialog med civilsamfundet og borgerhøringer
* foreslår, at der anvendes en bottom-up-tilgang, og at man tager tematiske klynger, tematiske netværk og netværk til udvikling af skræddersyede og stedbaserede løsninger i betragtning sammen med muligheden for at anvende tematiske og byrelaterede netværk, navnlig for små og mellemstore byer
* bemærker, at dets rolle i forvaltningen af EU's dagsorden for byerne og Ljubljana-aftalen kan styrkes. EØSU bør også være en del af både byudviklingsgruppen og den tekniske forberedelsesgruppe for dagsordenen for byerne og deltage i generaldirektørernes møde om byanliggender
* foreslår, at deltagelsesdemokrati, velfærdsøkonomi i byerne og forbindelserne mellem by og land kunne være yderligere temaer, der behandles af de tematiske partnerskaber med særlig fokus på unge
* gentager sit forslag om at oprette et særligt sekretariat til forbedring af de tematiske partnerskabers effektivitet og virkning med henblik på at sikre en forbindelse til bypolitikkerne på lokalt plan, sikre teknisk bistand og lette oprettelsen af tematiske fællesskaber og udveksling af tematisk bedste praksis. Dette bør ske i tæt samarbejde med Det Europæiske Regionsudvalg.

|  |  |
| --- | --- |
| ***Kontakt:*** | *Georgios Meleas* |
| *Tlf.:* | *00 32 2 546 97 95* |
| *E-mail:* | [Georgeos.Meleas*@eesc.europa.eu*](mailto:Georgeos.Meleas@eesc.europa.eu) |

* ***Kryptoaktiver – Udfordringer og muligheder***

|  |  |
| --- | --- |
| **Ordfører:** | Philip von Brockdorff (Arbejdstagergruppen – MT) |
| **Medordfører:** | Louise Grabo (Gruppen af civilsamfundsorganisationer – IE) |
|  |  |
| **Ref.:** | Initiativudtalelse  EESC-2022-02007-00-00-AC |

**Hovedpunkter**

EØSU:

* har et afbalanceret og pragmatisk syn på kryptoaktiver og peger på nogle af de muligheder, der kan opstå i fremtiden, navnlig takket være den teknologiske udvikling
* støtter i høj grad Kommissionens forslag til en forordning om markeder for kryptoaktiver (MiCA), der har til formål at regulere kryptoaktiver i EU
* efterlyser en solid lovgivningsmæssig og operationel ramme, der skal forbedre den finansielle sporing af transaktioner og overholdelsen af skattereglerne for kryptoaktiver
* anbefaler kraftigt, at myndighederne overholder princippet om "samme aktivitet, samme risici, samme regler" Dette kræver, at der bygges videre på de eksisterende lovgivningsmæssige rammer, når der er tale om virksomheder, der handler med kryptoaktiver, hvor der er behov for at dække risici svarende til dem, der opstår i traditionelle virksomheder
* mener, at dette er nødvendigt for at undgå asymmetrier mellem beslægtede tjenester og aktiver, der kan falde ind under forskellige rammer på grund af tekniske aspekter
* påpeger, at lovrammen for kryptoaktiver skal være konsekvent på tværs af jurisdiktioner og ikke kun internt i EU
* støtter innovation i EU og mener, at det er vigtigt, at almindelige produkter baseret på blockchainteknologi, der ikke er af finansiel art, behandles som deres fysiske modparter og ikke som finansielle instrumenter efter princippet om "samme aktivitet, samme risici, samme regler"
* noterer sig med bekymring de miljømæssige konsekvenser af kryptoaktiver og relaterede miningaktiviteter i betragtning af EU's klimaforpligtelser som led i den grønne pagt og er af den opfattelse, at der på trods af nye DLT'er såsom blockchain, der synes at være i stand til at levere bæredygtig infrastruktur med henblik på en kulstoffattig fremtid, ikke er nogen endelig dokumentation for, at dette er tilfældet
* mener, at blockchain som den vigtigste underliggende teknologi for kryptoaktiver kan bidrage til at imødegå de risici, der i øjeblikket findes på markedet. De potentielle fordele ved blockchain spænder fra realtidstransaktioner, der giver mulighed for risikoreduktion og bedre kapitalforvaltning, til forbedret reguleringsmæssig effektivitet
* bemærker også, at den teknologiske udvikling kan bidrage til at tackle de eksisterende begrænsninger og dermed forbedre gennemsigtigheden og kvaliteten af de data, der sendes til skattemyndighederne med henblik på overholdelse af skattereglerne, bekæmpelse af skattesvig og ulovlige transaktioner
* støtter fuldt ud ECB's rolle i overvågningen af udviklingen inden for kryptoaktiver og de potentielle konsekvenser for pengepolitikken samt de risici, som kryptoaktiver kan udgøre for markedsinfrastrukturernes og betalingernes gnidningsløse funktion og for det finansielle systems stabilitet.

|  |  |
| --- | --- |
| ***Kontakt:*** | *Gerald Klec* |
| *Tlf.:* | *00 32 2 546 99 09* |
| *E-mail:* | [*Gerald.Klec@eesc.europa.eu*](mailto:Gerald.Klec@eesc.europa.eu) |

* ***FAST-CARE***

|  |  |
| --- | --- |
| **Ordfører:** | Elena-Alexandra Calistru (Gruppen af civilsamfundsorganisationer – RO) |
| **Ref.:** | COM(2022) 325 final  EESC-2022-03786-00-00-AC |

**Hovedpunkter**

EØSU:

* bifalder varmt denne nye omfattende pakke, som udvider den støtte, der allerede ydes under CARE, idet der stilles yderligere midler til rådighed, og der skabes større fleksibilitet for finansieringen fra samhørighedspolitikken
* anerkender endvidere, at de direkte og indirekte konsekvenser af den uprovokerede invasion den 24. februar har ført til, at et stadigt stigende antal flygtninge ankommer til alle medlemsstater, men især ved EU's grænser, og at der derfor er behov for yderligere foranstaltninger. I den henseende er FAST-CARE et svar på disse omstændigheder, da det stiller yderligere finansiering til rådighed til de migrationsmæssige udfordringer, der følger af Ruslands militære aggression. Derudover bidrager det også til at afbøde den forsinkede gennemførelse af projekter, der er forårsaget af den kombinerede effekt af covid-19 og de høje energiomkostninger og manglen på råstoffer og arbejdskraft, der er en følge af krigen
* har igen og igen understreget behovet for en omgående og effektiv indsats ved hjælp af alle tilgængelige midler. De fortsatte bestræbelser for at sikre fleksibilitet i finansieringen bør sikre, at investeringer under samhørighedspolitikken inden for FFR 2014-2020 bliver gennemført så effektivt som muligt, og at programmerne for 2021-2027 kan gå i gang uden problemer. EØSU bifalder, at der midlertidigt er mulighed for 100 % medfinansiering fra EU-budgettet til gennemførelse af programmer under samhørighedspolitikken
* finder det stærkt glædeligt, at Kommissionen anerkender, at der er blevet lagt en tung byrde på de lokale myndigheder og civilsamfundsorganisationerne i de lokalsamfund, der skal håndtere de migrationsmæssige udfordringer som følge af Ruslands militære aggression. EØSU bifalder, at der skal afsættes en minimumsstøtte på 30 % inden for de relevante prioriteter til lokale myndigheder, arbejdsmarkedets parter og civilsamfundsorganisationer
* mener, at NGO'er og arbejdsmarkedets parter har en afgørende rolle at spille, både som gennemførelsesorganisationer og som værdifulde partnere i overvågningen af gennemførelsen af programmerne, og EØSU er åben over for at facilitere en videre drøftelse af, hvordan civilsamfundsorganisationer og arbejdsmarkedets parter i både EU og Ukraine kan inddrages. Civilsamfundet viste sig godt i stand til at reagere hurtigt i de første faser af krigen
* bifalder Kommissionens forslag om at undtage medlemsstaterne fra at skulle opfylde kravene om tematisk koncentration i den flerårige finansielle ramme for 2014-2020, således at de får mulighed for at omdirigere midler mellem tematiske mål under samme prioritet inden for samme fond og kategori af region i lyset af den hastigt skiftende lokale situation
* noterer sig kombinationen af omfattende foranstaltninger, der tager højde for behovene på såvel mikroniveau/individuelt niveau som på makroniveau/medlemsstatsniveau
* opfordrer Kommissionen til at arbejde sammen med medlemsstaterne, de lokale myndigheder og civilsamfundet for at eliminere alle mulige unødvendige administrative byrder og samtidig sikre fuld gennemsigtighed i fordelingen og gennemførelsen af foranstaltningerne til at tackle konsekvenserne af krigen i Ukraine. Det understreger også behovet for en mere aktiv inddragelse af civilsamfundet og arbejdsmarkedets parter i EU og Ukraine
* erkender, at der bør træffes alle tænkelige foranstaltninger under den nuværende flerårige finansielle ramme (FFR). I den henseende bakker udvalget op om Kommissionens hensigt om at ændre FFR-forordningen, så de resterende midler fra 2014-2020 optimeres, og overgangen til 2021-2027-programmet bliver gnidningsløs.

|  |  |
| --- | --- |
| ***Kontakt:*** | *Georgios Meleas* |
| *Tlf.:* | *00 32 2 546 97 95* |
| *E-mail:* | [*Georgeos.Meleas@eesc.europa.eu*](mailto:Georgeos.Meleas@eesc.europa.eu) |

# **BESKÆFTIGELSE, SOCIALE SPØRGSMÅL OG UNIONSBORGERSKAB**

* ***Bekæmpelse af energifattigdom og EU's modstandsdygtighed over for udfordringer set fra et økonomisk og socialt perspektiv***

|  |  |
| --- | --- |
| **Ordfører:** | Ioannis Vardakastanis (Gruppen af civilsamfundsorganisationer – EL) |
|  |  |
| **Ref.:** | Sonderende udtalelse på anmodning af det tjekkiske rådsformandskab  EESC-2022-00946-00-00-AC |

**Hovedpunkter**

EØSU:

* mener, at **sikring af lige adgang til energi og energiforsyningssikkerhed til overkommelige priser** må være en absolut prioritet for Den Europæiske Union (EU) og medlemsstaterne. Der skal træffes hasteforanstaltninger for at forhindre og afhjælpe den energifattigdom, som borgere og forbrugere i EU står over for
* bifalder, at energifattigdom tillægges betydning i EU-initiativer, herunder lovgivning og politikker, EU's modstandsdygtighed vil imidlertid udelukkende blive målt i forhold til, hvordan EU og medlemsstaterne tackler de **kritiske sociale, miljømæssige og økonomiske udfordringer**, som borgere og virksomheder står over for
* opfordrer til, at der etableres en **bred og ambitiøs politisk koalition**, der skal analysere og håndtere energifattigdom ud fra en helhedsorienteret tilgang med det mål at få den bragt ned på et minimumsniveau senest i 2030 og helt udryddet på lang sigt. Koalitionens initiativer bør videreudvikles inden for rammerne af en **EU-strategi mod energifattigdom**
* anmoder Kommissionen om at tilskynde medlemsstaterne til at udvikle **nationale planer eller politikker for at udrydde energifattigdom**, således at alle politiske instrumenter og finansieringsinstrumenter på EU-niveau og nationalt niveau integreres og sættes i sammenhæng
* anbefaler, at EU **fremmer en fælles tilgang til energifattigdom**, som sikrer en konkret og fælles forståelse af begrebet og indsamling af statistiske data, hvor der tages hensyn til forskellene mellem medlemsstaterne og deres særlige forhold
* opfordrer Kommissionen og medlemsstaterne til fortsat at have fokus på at **nedbringe fattigdommen samlet set**. Krisen er en påmindelse om det konstante behov for at skabe bedre adgang til beskæftigelse, øge den sociale inklusion, forbedre anstændige levestandarder og støtte medlemsstaternes økonomiske vækst.

|  |  |
| --- | --- |
| ***Kontakt:*** | *Margherita Logrillo* |
| *Tlf.:* | *00 32 2 546 90 99* |
| *E-mail:* | [*Margherita.Logrillo@eesc.europa.eu*](mailto:Margherita.Logrillo@eesc.europa.eu) |

* ***En strategi for sundhedspersonale og sundhedspleje med tanke på Europas fremtid***

|  |  |
| --- | --- |
| **Ordfører:** | Danko Relić (Gruppen af civilsamfundsorganisationer – FR) |
| **Ordfører:** | Zoe Tzotze-Lanara (Arbejdstagergruppen – EL) |
|  |  |
| **Ref.:** | Initiativudtalelse  EESC-2022-01513-00-00-AC |

**Hovedpunkter**

EØSU:

* opfordrer til en transformativ tilgang til pleje med fokus på mennesker og deres rettigheder og behov, herunder deltagelse i relevante drøftelser, høringer og beslutninger
* opfordrer indtrængende Kommissionen til at være ambitiøs og fastlægge en plejestrategi, der kan bidrage til samhørighed og opadgående konvergens inden for sundhedspleje og langtidspleje mellem og i medlemsstaterne
* foreslår, at der iværksættes en europæisk plejegaranti for at sikre, at alle, der bor i EU, har livslang adgang til økonomisk overkommelige sundheds- og plejetjenester af høj kvalitet. Dette instrument vil også afhjælpe manglen på pleje og fremme anstændige arbejdsvilkår for omsorgspersoner, herunder uformelle omsorgspersoner
* opfordrer EU til at sikre komplementaritet og balance mellem offentlige og private udbydere af plejeydelser baseret på solidaritet, idet effektive, ansvarlige og tilstrækkeligt finansierede offentlige ydelser er afgørende for at sikre lige adgang til pleje af kvalitet, samt til at tilskynde til og støtte investeringer i den sociale økonomi
* foreslår, at handlingsplanen for sundhedsarbejdsstyrken i EU opdateres, bl.a.[[1]](#footnote-1) med en integreret planlægning af og prognose for sundhedsarbejdsstyrken samt tilpasning af arbejdsstyrkens færdigheder inden for sundheds- og langtidspleje, navnlig til de muligheder, der opstår som følge af digitaliseringen
* opfordrer til at oprette et europæisk tilsyn med sundhedsarbejdsstyrken, der skal hjælpe medlemsstaterne med at fastlægge og opretholde planlægningsstrukturer og koordinere grænseoverskridende aspekter af planlægningen. Dette vil være forbundet med retten til fri bevægelighed for sundhedspersonale
* er overbevist om, at social dialog, der omfatter regeringer, arbejdsgivere og arbejdstagere og de organisationer, der repræsenterer dem, er afgørende for en transformativ plejestrategi og modstandsdygtige sundhedssystemer i EU.

|  |  |
| --- | --- |
| ***Kontakt:*** | *Valeria Atzori* |
| *Tlf.:* | *00 32 2 546 87 74* |
| *E-mail:* | [*Valeria.Atzori@eesc.europa.eu*](mailto:Valeria.Atzori@eesc.europa.eu) |

* ***EU's ungdomstest***

|  |  |
| --- | --- |
| **Ordfører:** | Katrĩna Leitāne (Gruppen af civilsamfundsorganisationer – LV) |
|  |  |
| **Ref.:** | Initiativudtalelse  EESC-2022-01524-00-00-AC |

**Hovedpunkter**

EØSU:

* påpeger behovet for at **forbedre ungdomsdeltagelsen**, især ved at tackle manglen på demokratisk repræsentation blandt unge og det manglende ungdomsperspektiv uden for de traditionelle ungdomspolitiske områder
* mener, at **uddannelse** er et af de mest effektive midler til at komme i kontakt med de unge og oplyse dem om de måder, de kan deltage på, og om de værdier, som det europæiske projekt står for
* opfordrer EU-institutionerne og medlemsstaterne til at iværksætte foranstaltninger og mekanismer, som sikrer, at der **tages hensyn til ungdomsperspektivet på alle politikområder**. Deltagelse i det civile og demokratiske liv bør styrkes på alle niveauer for at sikre Europas fremtidige velfærd
* mener, at **de unges deltagelse i de politiske beslutningsprocesser kan bidrage til bedre regulering og bedre politikker**. Der bør afsættes passende ressourcer til meningsfuld ungdomsdeltagelse i politikudformningen
* mener, at EU's ungdomstest **bør indgå i værktøjskassen for bedre regulering som et særskilt værktøj**, da der bør rettes særlig opmærksomhed på de unge og de kommende generationer
* påpeger, at **EU's ungdomstest** ikke bør være en erstatning for meningsfuld inddragelse af de unge i almindelighed og bør være **et supplement til eksisterende deltagelsesprocesser**. Deltagelsesmekanismerne bør være **inklusive** og bør formidles på en måde, der gør, at de **når ud til forskelligartede grupper**, også dem, der er svære at nå
* er enig i, at **civilsamfundsorganisationer kan spille en vigtig rolle med at engagere unge** i de samfundsmæssige udfordringer og dermed i deres deltagelse i den politiske beslutningsproces og de demokratiske processer
* vil arbejde på at **styrke de unges og ungdomsorganisationernes interne inddragelse** i udvalgets arbejde og **se nærmere på mulighederne for at anvende EU's ungdomstest** i sit arbejde for at udvikle en konsekvent tilgang til ungdomsinddragelse i EØSU.

|  |  |
| --- | --- |
| ***Kontakt:*** | *Sabrina Borg* |
| *Tlf.:* | *00 32 2 546 97 27* |
| *E-mail:* | [Sabrina.Borg*@eesc.europa.eu*](mailto:Sabrina.Borg@eesc.europa.eu) |

* ***Retningslinjer for medlemsstaternes beskæftigelsespolitikker***

|  |  |
| --- | --- |
| **Ordfører:** | Mariya Mincheva (Arbejdsgivergruppen – BG) |
| **Ref.:** | COM(2022) 241 final  EESC-2022-03479-00-00-AC |

**Hovedpunkter**

EØSU:

* mener, at de foreslåede retningslinjer for medlemsstaternes beskæftigelsespolitikker er hensigtsmæssige, da de tager hånd om de mest presserende spørgsmål på arbejdsmarkedet
* henleder opmærksomheden på den stadig mere usikre geopolitiske situation. Dens indvirkning på den fremtidige efterspørgsel forventes at påvirke virksomhedernes investeringsbeslutninger og jobsikkerheden og forsinke både den private og den offentlige sektors gennemførelse af investeringsplaner. Derfor er det endnu mere nødvendigt at sikre, at der findes et konkurrencedygtigt grundlag for bæredygtige investeringer. Medlemsstaterne bør arbejde hen imod et reelt integreret indre marked og hjælpe SMV'er med at opskalere
* fremhæver, at der skal tages skridt til at styrke både arbejdsmarkedsparternes rolle og deres inddragelse i udformningen og gennemførelsen af beskæftigelsesmæssige, sociale og økonomiske reformer og politikker, herunder ved at opbygge deres kapacitet
* påpeger, at nu hvor der igen er en stigende mangel på arbejdskraft, bør der gennemføres effektive foranstaltninger, der kan tilskynde arbejdsmarkedets parter til at fremme de færdigheder, der er behov for på nationalt plan. Tiltagene bør tilpasses den enkelte sektor og situationen lokalt
* mener, at der er behov for en kombineret brug af forskellige politiske instrumenter og foranstaltninger, der forhandles af arbejdsmarkedets parter, for at mindske fattigdom blandt personer i arbejde
* påpeger, at målrettet støtte er særlig vigtig for langtidsledige og/eller inaktive personer, da den øger deres muligheder for at komme (tilbage) på arbejdsmarkedet og er en vigtig forudsætning for fastholdelsen af et job. Da pandemien har ramt unge særligt hårdt, er ungdomsspecifikke, inklusive og fremadrettede politiske foranstaltninger afgørende for at sikre, at de ikke lades i stikken
* fremhæver, at der for at mindske frekvensen af ikkeerhvervsaktive skal gøres en indsats for at få dem, der befinder sig længere væk fra arbejdsmarkedet, tilbage i beskæftigelse
* bemærker, at foranstaltninger til udligning af lønforskellen mellem kønnene fortsat er vigtige. De grundlæggende årsager til dette problem bør imødegås. Det forslag til direktiv fra Kommissionen om løngennemsigtighed, som drøftes for øjeblikket, bør styrke anvendelsen af princippet om lige løn til mænd og kvinder for arbejde af samme værdi, som en af foranstaltningerne til at tackle lønforskellen mellem kønnene, samtidig med at der tages hensyn til, at virksomheder og navnlig SMV'er helst ikke skal pålægges yderligere byrder.

|  |  |
| --- | --- |
| ***Kontakt:*** | *Triin Aasmaa* |
| *Tlf.:* | *00 32 2 546 95 24* |
| *E-mail:* | [*Triin Aasmaa@eesc.europa.eu*](mailto:%20Triin%20Aasmaa@eesc.europa.eu) |

* ***Anstændigt arbejde på verdensplan***

|  |  |
| --- | --- |
| **Ordfører:** | Maria del Carmen Barrera Chamorro (Arbejdstagergruppen – ES) |
| **Ref.:** | COM(2022) 66 final  EESC-2022-01438-00-00-AC |

**Hovedpunkter**

EØSU:

* understreger betydningen af, at Kommissionen udformer en strategi til fremme af anstændigt arbejde på verdensplan og ikke kun inden for EU. Udvalget glæder sig over, at den nye ramme kombinerer forbuddet mod, at produkter, der fremstilles ved tvangsarbejde, indføres i EU, med et system af håndhævelsesgarantier baseret på internationale standarder og due diligence- og åbenhedsforpligtelser. Udvalget finder det imidlertid hensigtsmæssigt, at Kommissionen foretager en vurdering af rammens økonomiske, sociale og miljømæssige virkninger, navnlig for SMV'er
* bemærker, at anstændigt arbejde på trods af de opnåede fremskridt stadig ikke er en realitet for mange mennesker rundt om i verden. Udvalget er overbevist om, at EU fortsat bør styrke sin rolle som en socialt ansvarlig leder i verden ved både at anvende alle tilgængelige instrumenter og udvikle nye, herunder lovgivningsmæssige instrumenter
* udtrykker tilfredshed med, at meddelelsen, som har til formål at fremme anstændigt arbejde inden for alle sektorer og aktivitetsområder, indeholder en global tilgang rettet mod alle arbejdstagere på nationale markeder, i tredjelande og i globale forsyningskæder. EU bør anvende alle sine politikker, både interne og eksterne, til at fremme og sikre anstændigt arbejde på verdensplan, og bør give denne målsætning en central plads i en bæredygtig og inklusiv genopretning og i den digitale omstilling
* opfordrer Kommissionen til at udbygge visse aspekter af princippet om anstændigt arbejde, som i dag er særligt værdifulde, både socialt og økonomisk, f.eks. indsatsen for at undgå, at de mest sårbare befolkningsgrupper på arbejdsmarkedet udstødes, sundhed og sikkerhed på arbejdspladsen samt beskæftigelsens bæredygtige karakter i forbindelse med den grønne omstilling og ligestilling mellem kønnene og ikkeforskelsbehandling
* sætter særlig pris på EU's forslag om at anvende handelspolitikken som et instrument til at fremme overholdelsen af internationale arbejdsstandarder i virksomheder i tredjelande ved at fremme anstændigt arbejde i alle lande, herunder nabolande
* værdsætter forslaget om at tilføje mekanismer til at vurdere og overvåge, i hvor høj grad direktivet om due diligence bliver overholdt. Udvalget bemærker imidlertid med bekymring, at disse mekanismer ikke rummer mulighed for social dialog med arbejdsmarkedets parter og opfordrer derfor Kommissionen til klart at definere sådanne mekanismer i den foreslåede lovtekst
* anmoder EU om at støtte en bindende FN-traktat om erhvervslivet og menneskerettigheder og en mulig ILO-konvention om anstændigt arbejde i forsyningskæder.

|  |  |
| --- | --- |
| ***Kontakt:*** | *Gemma Amran* |
| *Tlf.:* | *00 32 2 546 94 15* |
| *E-mail:* | [*Gemma.Amran@eesc.europa.eu*](mailto:%20Gemma.Amran@eesc.europa.eu) |

# **TRANSPORT, ENERGI, INFRASTRUKTUR OG INFORMATIONSSAMFUNDET**

* ***Offentlige investeringer i energiinfrastruktur som en del af løsningen på klimaproblematikken***

|  |  |
| --- | --- |
| **Ordfører:** | Thomas Kattnig (Arbejdstagergruppen – AT) |
| **Medordfører:** | Lutz Ribbe (Gruppen af civilsamfundsorganisationer – DE) |
|  |  |
| **Ref.:** | Initiativudtalelse  EESC-2022-00827-00-00-AC |

**Hovedpunkter**

EØSU:

* mener, at klimakrisens konsekvenser rammer Europa og verden hårdt. Fagfolk peger på **utilstrækkelig mobilisering af midler, utilstrækkeligt engagement fra borgernes og den private sektors side og manglende politisk lederskab for at kunne tilpasse sig klimaændringerne**
* anbefaler en fordobling af **investeringerne i elnettet** til 55 mia. EUR årligt og en **forhøjelse af midlerne til opførelse af ren produktionskapacitet** til 75 mia. EUR årligt for at dække det voksende behov for elektricitet og opfylde klimamålene
* mener, at **udformningen og reguleringen af markedet skal tilpasses de nye rammevilkår, hvor vedvarende energi vil spille en dominerende rolle** (blandt andet en mere decentraliseret produktion og øget forbrug på stedet)
* glæder sig derfor over, at Kommissionen har til hensigt at undersøge mulighederne for at optimere udformningen af elektricitetsmarkedet, og går udtrykkeligt ind for markedsevalueringer, som analyserer alle potentielle aktørers adfærd på energimarkedet og udformningen af energimarkedet
* opfordrer Kommissionen til at undersøge spørgsmålet om **fordele og ulemper ved offentligt og privat ejerskab og/eller privat finansiering af energiinfrastruktur til sikring af et velfungerende energimarked** i forbindelse med Kommissionens planlagte evaluering af mulighederne for at optimere udformningen af energimarkedet
* er overbevist om, at **der især bør være fokus på at definere udbygningen af nettene** som en vigtig offentlig interesse, herunder indarbejde klimabeskyttelse som et mål for reguleringen og generelt sikre en mere effektiv synkronisering ved planlægningen af vedvarende energi og elnettet
* mener, at **blandede finansieringsformer med inddragelse af private investorer kun er en mulighed, hvis det sikres, at udbuddene gennemføres på en gennemsigtig måde, og at det ikke medfører ekstra uberettigede udgifter for det offentlige i forhold til en offentlig finansiering**. Der skal være fuld gennemsigtighed med hensyn til berettigede ekstraudgifter.
* er bekymret over, at de meget høje fortjenester for energiselskaber på den ene side og den øgede energifattigdom som følge af eksplosionen i energipriser på den anden risikerer at have en farlig destabiliserende effekt på samfundet
* foreslår, at **toppen tages af disse fortjenester ved hjælp af afgifter og gives videre som økonomisk kompensation til energiforbrugerne, og bruges til at udbygge produktionen af vedvarende energi og den nødvendige netinfrastruktur**
* er af den opfattelse, at man bør være meget varsom med, hvordan denne form for afgifter defineres for **ikke at afskrække energiselskaber** fra at investere i kulstoffattige løsninger
* anbefaler at anvende **"den gyldne regel" for offentlige investeringer** for at sikre produktiviteten og det sociale og økologiske grundlag for de kommende generationers trivsel
* mener at, udviklingen i det seneste årti, udfordringerne i forbindelse med udbygningen af nettene, den massive stigning i energipriserne, risikoen for cyberangreb og sidst, men ikke mindst krigen i Ukraine med al tydelighed viser, hvad der er sagens kerne: nemlig spørgsmålet om, **hvem der i fremtiden kommer til at have kontrol over en så central infrastruktur som energinettet**. Der er således tale om en primær offentlig interesse. Dette ville logisk set forudsætte et offentligt ejerskab, som er forpligtet over for almenvellet, og som arbejder på at fjerne de eksisterende uligheder.

|  |  |
| --- | --- |
| ***Kontakt:*** | *Layla Reiter* |
| *Tlf.:* | *00 32 2 546 93 68* |
| *E-mail:* | [*Layla.Reiter@eesc.europa.eu*](mailto:Layla.Reiter@eesc.europa.eu) |

* ***Fælles skabelse af forsyningspligtydelser som et bidrag til et mere deltagelsesbaseret demokrati i EU***

|  |  |
| --- | --- |
| **Ordfører:** | Krzysztof Balon (Gruppen af civilsamfundsorganisationer – PL) |
| **Medordfører:** | Thomas Kattnig (Arbejdstagergruppen – AT) |
|  |  |
| **Ref.:** | Initiativudtalelse  EESC-2022-00662-00-00-AC |

**Hovedpunkter**

EØSU:

* mener, at den fælles skabelse af forsyningspligtydelser gennem civilsamfundsorganisationer og direkte inddragelse af borgerne hører blandt de mest effektive instrumenter til at **skabe ny fremdrift for det deltagelsesbaserede demokrati** og dermed styrke den europæiske integration
* understreger betydningen af at **forbedre rammebetingelserne** i den Europæiske Union på dette område med det formål at **styrke beskyttelsen af borgernes rettigheder og fordele**
* går ind for en **målrettet gennemførelse af strategien for fælles skabelse**: forsyningspligtydelser bør udformes i et samarbejde mellem brugere, lokalsamfund og civilsamfundsorganisationer, idet det på den måde sikres, at ydelserne på den ene side opfylder de reelle behov og på den anden side giver mulighed for demokratisk deltagelse
* opfordrer medlemsstaterne til at **udvikle og/eller forbedre instrumenter**, der sikrer inddragelse af borgere og civilsamfundsorganisationer i hele processen for levering af tjenesteydelser af almen interesse
* henviser til, at **levering af forsyningspligtydelser af høj kvalitet** til gavn for borgerne og økonomien afhænger af tilstrækkelige ressourcer, dvs. finansiering og personale, hvilket skal sikres
* understreger, at selv om rammebetingelserne for levering og dermed også for fælles skabelse af forsyningspligtydelser primært hører under medlemsstaternes, regionernes og kommunernes ansvarsområde, er der et presserende behov for at tilskynde medlemsstaterne til at **udvikle modeller for fælles skabelse ved at udvikle en værktøjskasse, der letter anvendelsen af sådanne modeller**
* opfordrer medlemsstaterne til at gennemføre artikel 77 i direktiv 2014/24/EU om offentlige udbud, således at kontrakter om sundhedstjenester, sociale og kulturelle tjenesteydelser samt tjenesteydelser på uddannelsesområdet, som anført i denne artikel, forbeholdes nonprofitorganisationer
* foreslår, at Kommissionen offentliggør et arbejdsdokument om dette emne som et grundlag for det videre arbejde med at skabe en "værktøjskasse", der bør tilskynde og vejlede nationale, regionale og lokale myndigheder i en øget anvendelse af modeller baseret på fælles skabelse.
* Dokumentet bør bl.a. omfatte en afvejning af fælles skabelse set i forhold til artikel 14 i traktaten om Den Europæiske Unions funktionsmåde (TEUF) og protokol nr. 26 til TEU og TEUF under hensyntagen til den europæiske søjle for sociale rettigheder, den almennyttige sociale økonomis særlige rolle i forbindelse med fælles skabelse og de nødvendige rammebetingelser herfor.
* foreslår at **oprette et forum for udveksling af idéer og bedste praksis** på dette område med deltagelse af civilsamfundsorganisationer, arbejdsmarkedets parter, universiteter og forskningsprojekter for at opretholde og videreudvikle debatten på europæisk plan.

|  |  |
| --- | --- |
| ***Kontakt:*** | *Ágota Baszik* |
| *Tlf.:* | *00 32 2 546 86 58* |
| *E-mail:* | [*Agota.Baszik@eesc.europa.eu*](mailto:Agota.Baszik@eesc.europa.eu) |

* ***Rumpakken***

|  |  |
| --- | --- |
| **Ordfører:** | Pierre-Jean Coulon (Arbejdstagergruppen – FR) |
|  | |
| **Ref.:** | COM(2022) 57 final |
| EESC-2022-01215-00-00-AC |

**Hovedpunkter**

EØSU:

* går stærkt ind for den multilaterale styring af rumtrafikken inden for rammerne af FN, der også inddrager europæiske aktører
* understreger, at standarder, retningslinjer og internationale bedste praksis for rumtrafikstyring (STM) bør udvikles gennem international standardisering
* anbefaler, at der vedtages standarder og retningslinjer på europæisk plan med inddragelse af det organiserede civilsamfund
* minder om, at uddannelses- og erhvervsuddannelsesaktiviteter er afgørende for udviklingen af avancerede færdigheder på rumrelaterede områder.

|  |  |
| --- | --- |
| ***Kontakt:*** | *Alessandro Rizzi* |
| *Tlf.:* | *00 32 2 546 86 79* |
| *E-mail:* | [Alessandro.Rizzi*@eesc.europa.eu*](mailto:Alessandro.Rizzi@eesc.europa.eu) |

* ***Atomenergiens rolle med hensyn til stabile energipriser i EU***

|  |  |
| --- | --- |
| **Ordfører:** | Alena Mastantuono (Arbejdsgivergruppen – CZ) |
|  | |
| **Ref.:** | Sonderende udtalelse på anmodning af det tjekkiske rådsformandskab |
| EESC-2022-01184-00-00-AC |

**Hovedpunkter**

EØSU:

* erkender, at som følge af den nuværende udformning af EU's engrosmarked, **fastsætter det sidste kraftværk i rangordningen elpriserne**. **Det betyder, at atomenergi ikke påvirker energipriserne på spotmarkedet**, medmindre energimikset omfatter en stor andel af lavemissionskilder. Denne situation vidner om **det vigtige samspil mellem faldende udbud og øget efterspørgsel, der presser energipriserne op**. Med en mere solid forsyning fra stabile kulstoffattige energikilder vil energipriserne være mindre flygtige
* mener, at **en forlængelse af den eksisterende flåde af atomkraftværkers levetid giver mening i denne særlige situation, og det vil samtidig bidrage til omstillingen til en CO2-neutral økonomi**
* anbefaler, at **medlemsstaterne arbejder på løsninger for så vidt angår lagerkapacitet og styrker transmissionsnettene** for at kunne reagere effektivt på afbrydelser i forsyningen fra vedvarende energikilder på længere sigt og på kort sigt i gassektoren
* foreslår, at **det tjekkiske rådsformandskab inden for rammerne af Det Europæiske Kerneenergiforum (ENEF) drøfter prisstabiliteten i den nukleare sektor samt atomkraftens rolle for forsyningsstabiliteten**, når EU's afhængighed af russisk gas reduceres, og at EØSU inddrages tæt i disse drøftelser
* foreslår **at styrke det bilaterale samarbejde med internationale partnere i den nukleare sektor** for at dele resultaterne med hensyn til innovation og fremskridt inden for nye teknologier
* anbefaler, at det **tjekkiske rådsformandskab afholder en konference om små modulreaktorer** – som kunne have samme format som forummet på højt plan mellem EU og USA om små modulreaktorer – og ser nærmere på de lovende forskningsresultater på dette område.

|  |  |
| --- | --- |
| ***Kontakt:*** | *Giorgia Bordignon* |
| *Tlf.:* | *00 32 2 546 85 35* |
| *E-mail:* | [*Giorgia.Bordignon@eesc.europa.eu*](mailto:Giorgia.Bordignon@eesc.europa.eu) |

* ***REPowerEU-planen***

|  |  |
| --- | --- |
| **Ordførere:** | Stefan Back (Arbejdsgivergruppen – SE)  Thomas Kattnig (Arbejdstagergruppen – AT)  Lutz Ribbe (Gruppen af civilsamfundsorganisationer – DE) |
|  | |
| **Ref.:** | COM(2022) 230-231 final |
| EESC-2022-03497-00-00-AC |

**Hovedpunkter**

EØSU:

* glæder sig over, at målet for REPowerEU-planen er at gøre EU uafhængig af russiske gas- og olieforsyninger
* påpeger, at **mange af de problemer, der skal løses nu, kunne have været undgået eller i hvert fald været mindre, hvis man havde mindsket afhængigheden af importeret energi**, sådan som Kommissionen har foreslået i de senere år
* gør opmærksom på risikoen for, at den kombinerede økonomiske og sociale effekt af den nuværende krise sætter det demokratiske system under pres, hvis der ikke findes nogle fyldestgørende løsninger
* støtter indførelsen af øjeblikkelige foranstaltninger til at løse de mest presserende problemer, navnlig for at **garantere forsyningssikkerheden til en pris, der er "så overkommelig som mulig" for både forbrugere og industrien**, som er berørt af de aktuelle dramatiske prisstigninger
* advarer imidlertid om, at REPowerEU-planens nødforanstaltninger **ikke må føre til nye afhængighedsforhold eller undergrave bestræbelserne for at opnå klimaneutralitet** så hurtigt muligt
* opfordrer Kommissionen til at udvikle en geopolitisk strategi for import af energi, hvor der bl.a. tages hensyn til energi- og klimakriserne, inden der indgås partnerskaber med ikkedemokratiske eller politisk ustabile lande
* noterer sig, at der i lyset af forsyningssituationens alvorlige karakter er behov for **fleksibilitet i forhold til anvendelse af fossile og kulstoffattige brændstoffer, kul og atomkraft i en overgangsperiode**, og at atomkraftens status er en national kompetence
* støtter derfor:
* forslaget om at **øge energieffektivitetsmålet** fra 9 % til 14 % inden 2030
* **en forøgelse af delen af vedvarende energi i EU's energimiks** og tilslutter sig fuldt ud Kommissionen opfordring til at inkludere den i REPowerEU-planen foreslåede andel på 45 % i Fit for 55-pakken
* forslagene vedrørende **hurtige udstedelse af tilladelser** til vedvarende energiprojekter og fastlæggelsen af såkaldte **"go to"-områder** for sådanne projekter
* henleder opmærksomheden på:
* behovet for enorme **investeringer for at øge andelen af vedvarende energikilder** i EU's energimiks
* behovet for betydelige investeringer i forskning og udvikling
* **potentialet for egetforbrug, vedvarende energifællesskaber og energideling**
* betydningen af **nationale adfærdsmønstre og traditioner**, der påvirker valget af bæredygtige energimiks.

|  |  |
| --- | --- |
| ***Kontakt:*** | *Layla Reiter* |
| *Tlf.:* | *00 32 2 546 93 68* |
| *E-mail:* | [*Layla.Reiter@eesc.europa.eu*](mailto:Layla.Reiter@eesc.europa.eu) |

* ***Midlertidig lempelse af lufthavnsslotreglerne som følge af covid-19***

|  |  |
| --- | --- |
| **Hovedordfører:** | Thomas Kropp (Arbejdsgivergruppen – DE) |
|  | |
| **Ref.:** | COM(2022) 334 final |
| EESC-2022-03866-00-00-AC |

**Hovedpunkter**

EØSU:

* er ikke enig med Kommissionen i, at luftfartsmarkedet er ved at vende tilbage til "normalen"
* mener, at Kommissionen bør revidere forslaget med det formål at minimere ændringerne af de eksisterende bestemmelser for at bevare deres karakter af "nødlovgivning". Den nuværende nødsituation er på ingen måde aftaget, og nødbestemmelserne bør derfor forlænges i det mindste for den periode, som Kommissionen har planlagt, men det forekommer for tidligt at planlægge ændringer som dem, Kommissionen har foreslået
* bifalder imidlertid Kommissionens forslag om at udvide anvendelsesområdet for begrundet manglende udnyttelse af slots til også at omfatte politiske uroligheder og naturkatastrofer. De procedurer, som Kommissionen foreslår, tilføjer dog en unødvendig grad af kompleksitet
* støtter ydermere forslaget om at øge gennemsigtigheden af slottildelingen ved at styrke den rolle, som sammenslutningen af europæiske lufthavnskoordinatorer spiller, og ved at indføre en forpligtelse for koordinatorerne til at offentliggøre de destinationer, som undtagelserne gælder for
* fremhæver samtidig, at EU's foranstaltninger bør koordineres nøje med Worldwide Airport Slot Board (WASB) for at undgå forskellige tilgange til samme spørgsmål i forskellige regioner i verden
* støtter Kommissionens hensigter, men er alligevel af den opfattelse, at det på trods af de åbenlyse tidsmæssige begrænsninger, havde været hensigtsmæssigt med en konsekvensanalyse for bedre at kunne vurdere konsekvenserne af de foreslåede ændringer af den eksisterende forordning om lufthavnsslots.

|  |  |
| --- | --- |
| ***Kontakt:*** | *Antonio Ribeiro Pereira* |
| *Tlf.:* | *00 32 2 546 86 79* |
| *E-mail:* | [*Antonio.RibeiroPereira@eesc.europa.eu*](mailto:Antonio.RibeiroPereira@eesc.europa.eu) |

# **DET INDRE MARKED, PRODUKTION OG FORBRUG**

* ***Virksomhedsoverdragelser som drivkraft for bæredygtig genopretning og vækst i SMV-sektoren***

|  |  |
| --- | --- |
| **Ordfører:** | Mira-Maria Kontkanen (Arbejdsgivergruppen – FI) |
|  | |
| **Ref.:** | Initiativudtalelse  EESC-2022-01530-00-00-AC |

**Hovedpunkter**

EØSU:

* mener, at virksomhedsoverdragelser er en vigtig strategisk proces, der sikrer forretningskontinuiteten og garanterer beskæftigelsen. EØSU foreslår derfor, at **fremme af virksomhedsoverdragelser får en stærk rolle** i EU og medlemsstaternes **genopretnings- og vækstpolitikker**
* mener, at **udvikling af velfungerende økosystemer og støttetjenester for virksomhedsoverdragelser er afgørende** for at bevare livsgrundlaget og økonomierne i landdistrikter og områder, der er afhængige af en enkelt industri. Dette bør anerkendes i gennemførelsen af EU's langsigtede vision for landdistrikterne og i handlingsplanen for landdistrikterne
* opfordrer medlemsstaterne til at indføre og videreudvikle **mekanismer for tidlig varsling af SMV'er** for at støtte virksomhedernes modstandsdygtighed, levedygtighed og i sidste ende virksomhedens overdragelsesegnethed
* opfordrer til, at der **udvikles incitamenter til overdragelse af mindre virksomheder til unge iværksættere**. Sådanne incitamenter kan omfatte **oplysningskampagner**, vejledning, mentorordninger og **adgang til finansiering**. Derudover kunne unge iværksætteres forståelse af den sociale dialog styrkes yderligere for at sikre vellykkede virksomhedsoverdragelser for alle involverede
* anbefaler, at medlemsstaterne **opretter nationale interessentfora for virksomhedsoverdragelse**, der repræsenterer både offentlige og private interessenter. Fora for virksomhedsoverdragelse danner grundlag for en systematisk og langsigtet strategi for fremme af virksomhedsoverdragelse. De giver også plads til en løbende dialog mellem nationale eksperter og udgør en mere effektiv udnyttelse af ressourcer.

|  |  |
| --- | --- |
| ***Kontakt:*** | *Dalila Bernard* |
| *Tlf.:* | *00 32 2 546 84 38* |
| *E-mail:* | [*Dalila.Bernard@eesc.europa.eu*](mailto:Dalila.Bernard@eesc.europa.eu) |

* ***Det europæiske sundhedsdataområde***

|  |  |
| --- | --- |
| **Ordfører:** | Gonçalo Lobo Xavier (Arbejdsgivergruppen – PT) |
|  | |
| **Ref.:** | COM(2022) 197 final  EESC-2022-02531-00-00-AC |

**Hovedpunkter**

EØSU:

* anser det for afgørende at udnytte de muligheder, som innovation og digitalisering medfører, til at fremme borgernes trivsel og højne sundhedstjenesternes kvalitet og gør opmærksom på, at **niveauet af digitale færdigheder varierer på tværs af EU's medlemsstater, hvilket der skal tages højde for**
* ser forslaget om det europæiske sundhedsdataområde som en glimrende mulighed for at **give den enkelte borger adgang til og kontrol over sine personlige sundhedsdata**
* bakker op om en **storstilet oplysningskampagne, der skal bidrage til at skabe tillid i offentligheden**. Borgerne er nødt til at kende fordelene ved at dele data
* mener, at det europæiske sundhedsdataområde får en betydelig **positiv indvirkning på de grundlæggende rettigheder**, der vedrører beskyttelse af personoplysninger og den frie bevægelighed
* understreger, at det er nødvendigt at **præcisere brugen af primære og sekundære data over for borgerne**. Folk skal have tillid og tiltro til systemet for at kunne medvirke, og de skal kunne forstå fordelene for både den enkelte borger og for hele samfundet. Det skal være helt klart, hvordan dataene anvendes, hvilke grænser der er for anvendelsen, hvilket organ der kontrollerer og validerer dataene, og hvilke sanktioner der pålægges i tilfælde af manglende overholdelse
* anbefaler en revision af det **absolutte forbud mod forsikringsselskabers anvendelse af sekundære data**. Der bør tilskyndes til øget forsikringstegning ved at fremme forståelsen for datadokumentation til forsknings- og innovationsformål i en sektor, hvis store betydning for forbrugerne ofte ikke anerkendes
* er overbevist om, at det europæiske sundhedsdataområde vil gavne den enkelte borger, sundhedspersonalet, sundhedstjenesteydere, forskere, lovgivere og politiske beslutningstagere, hvis borgerne og interessenterne inddrages i de fortsatte investeringer i de nationale sundhedssystemer
* opfordrer Kommissionen til at investere vedvarende i **cybersikkerhedssystemer**, hvilket kan forebygge store problemer i alle medlemsstater.

|  |  |
| --- | --- |
| ***Kontakt:*** | *Claudia Drewes-Wran / Raquel Ferreira da Silva* |
| *Tlf.:* | *00 32 2 546 80 67/ 00 32 2 546 91 13* |
| *E-mail:* | [*Claudia.Drewes-Wran@eesc.europa.eu*](mailto:Claudia.Drewes-Wran@eesc.europa.eu)  [*Raquel.FerreiraDaSilva@eesc.europa.eu*](mailto:Raquel.FerreiraDaSilva@eesc.europa.eu) |

* ***Beskyttelse af geografiske betegnelser for håndværks- og industriprodukter***

|  |  |
| --- | --- |
| **Ordfører:** | Paulo Barros Vale (Arbejdsgivergruppen – PT) |
|  | |
| **Ref.:** | COM(2022) 174 final  EESC-2022-03163-00-00-AC |

**Hovedpunkter**

EØSU:

* glæder sig over **Kommissionens initiativ om beskyttelse af geografiske betegnelser for industri- og håndværksprodukter på EU-plan, som udfylder det lovgivningsmæssige tomrum** for den type produkter
* mener, at ordningen for beskyttelse af geografiske betegnelser **stimulerer udviklingen af regionerne** – især de mindre udviklede regioner – da den tilskynder producenterne til at få deres produkter anerkendt og beskyttet mod efterligninger, og den tiltrækker og fastholder befolkningen ved at skabe bedre job til bedre lønninger og styrker bæredygtig turisme, især i form af nicheturisme baseret på regionens omdømme
* er ikke overbevist om, at denne lovgivningsmæssige mulighed er at foretrække frem for muligheden for at **udvide de eksisterende rammer for landbrugsprodukter og fødevarer, vin og spiritus til håndværks- og industriprodukter**
* mener, at det er afgørende, at **symbolet for geografiske betegnelser er attraktivt og tilpasset alle nye kommunikationsformer**, lige fra traditionel mærkning til mere avanceret digital kommunikation
* mener, at det er vigtigt, at **overgangen fra beskyttelse af geografiske betegnelser på nationalt niveau til europæisk niveau sker hurtigt og enkelt**
* anbefaler, at Kommissionen nøje **følger de problemer, der kan opstå i certificeringsprocessen**, navnlig med tredjelande, og udnytter sin forhandlingsstyrke.

|  |  |
| --- | --- |
| ***Kontakt:*** | *Claudia Drewes-Wran / Raquel Ferreira da Silva* |
| *Tlf.:* | *00 32 2 546 80 67/ 00 32 2 546 91 13* |
| *E-mail:* | [*Claudia.Drewes-Wran@eesc.europa.eu*](mailto:Claudia.Drewes-Wran@eesc.europa.eu)  [*Raquel.FerreiraDaSilva@eesc.europa.eu*](mailto:Raquel.FerreiraDaSilva@eesc.europa.eu) |

* ***Pakke om bekæmpelse af seksuelt misbrug af børn***

|  |  |
| --- | --- |
| **Ordfører:** | Veselin Mitov (Arbejdstagergruppen – BG) |
|  | |
| **Ref.:** | COM(2022) 209-212 final  EESC-2022-02804-00-00-AC |

**Hovedpunkter**

EØSU:

* glæder sig over, at begge dokumenter fra Kommissionen kommer på det rette tidspunkt i lyset af **børns stadig tidligere og næsten daglige brug af internettet** og den tilsvarende **stigende efterspørgsel efter børnepornografisk materiale**, som Europol har observeret
* støtter strategiens uddannelsesdel, da det er særdeles vigtigt at **styrke færdighederne, den digitale kunnen og bevidstheden** om brugen af personoplysninger, så alle børn, uanset deres situation, kan bruge internettet på en velinformeret måde og beskytte sig mod dets potentielle farer
* glæder sig over, at Kommissionen har til hensigt at føre **mediekendskabskampagner**, der henvender sig til børn og deres værger, gennem forskellige netværk og opfordrer indtrængende til også at **inddrage civilsamfundsorganisationer**, da de har mangeårige erfaringer på græsrodsniveau og i frontlinjen
* bakker op om forslaget til forordning, men **er betænkelig** ved de påtænkte **foranstaltningers uforholdsmæssige karakter** og risikoen for, at **uskyldsformodningen tilsidesættes**
* er enigt i at bekæmpelse af børnepornografi på nettet er legitimt og nødvendigt, men at indførelsen af et **system med umiddelbar, privat opsporing** af en bestemt type indhold **indebærer en risiko for udbredt overvågning af alle udvekslinger på nettet**
* har som mål at beskytte alles interesser, herunder **korrespondancehemmeligheden** og **respekten for privatlivets fred**
* støtter oprettelsen af et **nyt europæisk agentur** og ser gerne, at **Eurojust inddrages i operationer** i den struktur, som Kommissionen har planlagt.

|  |  |
| --- | --- |
| ***Kontakt:*** | *Radoslava Stefankova* |
| *Tlf.:* | *00 32 2 546 81 88* |
| *E-mail:* | [*Radoslava.Stefankova@eesc.europa.eu*](mailto:Radoslava.Stefankova@eesc.europa.eu) |

* ***SMV'er, virksomheder i den sociale økonomi, håndværk og liberale erhverv/Fit for 55-pakken***

|  |  |
| --- | --- |
| **Ordfører:** | Milena Angelova (Arbejdsgivergruppen – BG) |
| **Medordfører:** | Rudolf Kolbe (Gruppen af civilsamfundsorganisationer – AT) |
|  | |
| **Ref.:** | Initiativudtalelse  EESC-2022-01049-00-00-AC |

**Hovedpunkter**

EØSU:

* mener, at der er akut behov for at støtte mikrovirksomhederne og SMV'erne, så de kan **forstå og forvalte den grønne omstilling** bedst muligt
* opfordrer desuden til, at man udvikler et omfattende program, der indeholder **løsninger, som i høj grad er skræddersyede, og målrettede politikker** og foranstaltninger, som skal hjælpe mikrovirksomheder og SMV'er gennem alle de problemer, de oplever i forbindelse med driften af deres virksomhed og deres indsats for at blive grønne og overholde lovgivningen
* mener, at omgående og målrettet støtte til mikrovirksomhederne og SMV'erne på kort sigt er afgørende for at **fremme deres økonomiske genopretning** efter pandemien og hjælpe dem med at **håndtere konsekvenserne af Ruslands invasion af Ukraine**, herunder høje energipriser og manglende forsyning af materialer og produkter
* foreslår at **etablere "cirkularitetsknudepunkter" i forskellige regioner** for at forbedre mikrovirksomhedernes og SMV'ernes ressourceeffektivitet. Formålet ville være at styrke samarbejdet mellem virksomheder på tværs af sektorer og fremme udviklingen af ny praksis og nye processer, herunder demonstration af nye teknologier
* opfordrer EU og medlemsstaterne til at **fremskynde mikrovirksomhedernes og SMV'ernes grønne investeringer** ved at sikre lovrammer, der muliggør, forudsiger og fremmer sådanne investeringer
* understreger behovet for et **tæt samarbejde mellem uddannelsesinstitutioner, mikrovirksomheder og SMV'er om udformning af uddannelser** med henblik på at sikre de kompetencer og færdigheder, der er nødvendige i den grønne omstilling, bl.a. gennem opkvalificering og omskoling af både arbejdstagere og iværksættere
* opfordrer på det kraftigste til **fremme af handel med grønne løsninger, der udspringer fra mikrovirksomheder og SMV'er**, herunder som led i **offentlige udbud**.

|  |  |
| --- | --- |
| ***Kontakt:*** | *Dalila Bernard* |
| *Tlf.:* | *00 32 2 546 84 38* |
| *E-mail:* | [*Dalila.Bernard@eesc.europa.eu*](mailto:Dalila.Bernard@eesc.europa.eu) |

* ***Aftaler om finansielle tjenesteydelser***

|  |  |
| --- | --- |
| **Ordfører:** | Gonçalo Lobo Xavier (Arbejdsgivergruppen – PT) |
|  | |
| **Ref.:** | COM(2022) 204 final  EESC-2022-02933-00-00-AC |

**Hovedpunkter**

EØSU:

* insisterer på **behovet for at investere i borgernes digitale færdigheder og finansielle forståelse for at sætte forbrugerne i stand til fuldt ud at forstå deres rettigheder og pligter** i tilknytning til finansielle aftaler indgået ved fjernsalg, navnlig retten til at fortryde en aftale og retten til at få flere oplysninger forud for aftaleindgåelsen
* påpeger, at det er afgørende at vælge en **tilgang med ligevægt mellem den digitale og den traditionelle fysiske forbrugeroplevelse**, og opfordrer til, at **retten til at anmode om "personlig betjening"** ved fjernsalg af finansielle tjenesteydelser sikres
* mener, at **øget tillid til vores finansielle systemer** er et grundlæggende samfundsprincip inden for finansielle tjenesteydelser til forbrugerne og gør i den forbindelse opmærksom på **behovet for vedvarende investeringer i cybersikkerhed**
* er af den opfattelse, at fjernsalg af finansielle tjenesteydelser er en oplagt lejlighed til at **styrke overholdelsen af forbrugerrettighederne og få virksomhederne til at investere mere** i det område
* anbefaler kraftigt, at **der anvendes kunstig intelligens til at opbygge et bedre og mere integreret indre marked**, der støtter borgerne og garanterer sikre transaktioner inden for det finansielle system
* insisterer på **behovet for at få klarlagt de aktiviteter i virksomheder uden for EU**, som kan påvirke de europæiske borgere
* efterlyser tiltag vedrørende **"regler og normer for offentlig omtale" knyttet til den følsomme proces med fjernsalg af finansielle tjenesteydelser**
* mener, at **investeringer i infrastruktur er af afgørende betydning for at opnå gode resultater**, når det kommer til bedre at kunne gennemføre direktivet og reelt drage fordel af principperne i det.

|  |  |
| --- | --- |
| ***Kontakt:*** | *Marie-Laurence Drillon* |
| *Tlf.:* | *00 32 2 546 83 20* |
| *E-mail:* | [*Marie-Laurence.Drillon@eesc.europa.eu*](mailto:Marie-Laurence.Drillon@eesc.europa.eu) |

# **LANDBRUG, UDVIKLING AF LANDDISTRIKTERNE OG MILJØ**

* ***Energiomstillingen og den digitale omstilling i landdistrikter***

|  |  |
| --- | --- |
| **Ordfører:** | John Comer (Gruppen af civilsamfundsorganisationer – IE) |
| **Medordfører:** | Luis Mira (Arbejdsgivergruppen – PT) |

|  |  |
| --- | --- |
| **Ref.:** | Initiativudtalelse  EESC-2022-0484-00-00-AC |

**Hovedpunkter**

EØSU:

* mener ikke, at der har været den fokus og den støtte, som kunne forventes til en kombineret strategi for energiomstillingen og den digitale omstilling i landdistrikter. Der er behov for særlig opmærksomhed på de mest sårbare landdistrikter, så ingen lades i stikken
* er overbevist om, at Europas fremtidige succes i høj grad kommer til at afhænge af, at landdistrikterne behandles på en måde, der er i balance med byområderne
* understreger, at hvis bidraget fra landdistrikter fuldt ud skal kunne udnyttes i EU's og medlemsstaternes genopretnings- og resiliensplaner, er det afgørende, at der er garanti for højhastighedsinternetforbindelser overalt, herunder tyndt befolkede områder
* mener, at myndigheder og tjenesteudbydere er nødt til at udvikle brugervenlige anvendelser, som er specifikt tilpasset virkeligheden, som den ser ud i landdistrikter, og aktiviteterne i disse områder. Anvendelsen af disse teknologier kan f.eks. mindske landbrugets CO2-fodaftryk (præcisionslandbrug) og bidrage til at gøre fjerntliggende områder mere tilgængelige (droner)
* understreger, at brugere i forskellige aldre i landdistrikterne skal tilbydes passende uddannelses- og opkvalificeringsmuligheder med henblik på at kunne anvende denne nye digitale teknologi. I ugunstigt stillede områder skal inklusivitet også betyde adgang til de nødvendige enheder, enten ved at de deles eller via offentlige tilskud til køb af dem
* konkluderer, at udrulningen af digitale teknologier i landdistrikter er nødvendig for at understøtte energiomstillingen
* understreger, at med 30 % af EU-borgerne bosiddende i landdistrikter er en retfærdig energiomstilling i disse områder en afgørende faktor i den retfærdige omstilling til en klimaneutral, bæredygtig og fremgangsrig Europæisk Union i overensstemmelse med den territoriale dagsorden for 2030.
* Kommissionen har foreslået, at 20 % af investeringerne over NextGenerationEU skal være i det digitale område. EØSU anbefaler, at alle medlemsstater afsætter mindst 10 % af disse midler til digitalisering i landdistrikterne uden alt for meget bureaukrati.

|  |  |
| --- | --- |
| ***Kontakt:*** | *Arturo Iniguez Yuste* |
| *Tlf.:* | *00 32 2 546 87 68* |
| *E-mail:* | [*Arturo.Iniguez@eesc.europa.eu*](mailto:Arturo.Iniguez@eesc.europa.eu) |

* ***Social dialog inden for rammerne af den grønne omstilling***

|  |  |
| --- | --- |
| **Ordfører:** | Lucie Studničná (Arbejdstagergruppen – CZ) |
| **Ref.:** | Sonderende udtalelse på anmodning af det tjekkiske rådsformandskab  EESC-2022-01682-00-00-AC |

**Hovedpunkter**

EØSU:

* afgiver denne **sonderende udtalelse** efter anmodning **fra det tjekkiske rådsformandskab** som led i vurderingen af den sociale dimension af den europæiske grønne pagt og navnlig den sociale dialogs rolle
* **glæder sig over den stærke og ambitiøse klimapolitiske ramme, som er blevet fastlagt inden for rammerne af den europæiske grønne pagt**, og som understøttes af de tilhørende lovgivningsmæssige foranstaltninger, **men** understreger også, at **dens sociale dimension** på trods af alle de positive erklæringer **stadig er underudviklet**
* mener, at de **eksisterende initiativer til håndtering af de sociale udfordringer i forbindelse med den grønne omstilling fortsat er fragmenterede**. Mekanismen for retfærdig omstilling er begrænset og omhandler en lille del af omstillingsprocessen. Den foreslåede sociale klimafond vil have et begrænset anvendelsesområde og formål og mest af alt afbalancere de regressive fordelingsmæssige virkninger af det planlagte ETS2 for vejtransport og bygninger (se navnlig EØSU's udtalelse om en social klimafond). **EØSU glæder sig over Rådets henstilling om sikring af en retfærdig omstilling til klimaneutralitet**, men bemærker dog, at denne ikke-bindende henstilling ikke sikrer den samlede politiske platform, som er nødvendig, for at EU kan håndtere konsekvenserne af omstillingen for de berørte arbejdstagere, regioner og sårbare personer
* understreger, at **EU har behov for en solid ramme, der kan sikre ensartede spilleregler for forvaltning af omstillingen.** Denne solide EU-ramme for retfærdig omstilling bør bl.a. vedrøre foregribelse og styring af forandringer i forbindelse med den grønne omstilling gennem meningsfuld arbejdstagerdeltagelse og inddragelse af virksomhederne og borgerne
* foreslår en **systematisk kortlægning af, hvordan den sociale dialog fungerer på medlemsstatsniveau**, og der er behov for yderligere sammenlignende undersøgelser for at undersøge, hvilken rolle den sociale dialog spiller i de nationale energi- og klimaplaner, f.eks. i de nationale genopretnings- og resiliensplaner. Udvalget mener, at **den sociale dialog bør blive en integreret del af de politikker, der er fastlagt for at nå 2050-målene for klimapolitikken, herunder de nationale energi- og klimaplaner, de nationale genopretnings- og resiliensplaner og planerne for retfærdig omstilling**.

|  |  |
| --- | --- |
| ***Kontakt:*** | *Judith Carreras Garcia* |
| *Tlf.:* | *00 32 2 546 84 21* |
| *E-mail:* | [*Judit.CarrerasGarcia@eesc.europa.eu*](mailto:Judit.CarrerasGarcia@eesc.europa.eu) |

# **EKSTERNE FORBINDELSER**

* ***Geopolitiske virkninger af energiomstillingen***

|  |  |
| --- | --- |
| **Ordfører:** | Tomasz Andrzej Wróblewski (Arbejdsgivergruppen – PL) |
| **Medordfører:** | Ioannis Vardakastanis (Gruppen af civilsamfundsorganisationer – EL) |
|  | |
| **Ref.:** | Initiativudtalelse  EESC-2022-01398-00-00-AC |

**Hovedpunkter**

EØSU:

* roser Kommissionens og de enkelte medlemsstaters bestræbelser, der har fremskyndet processen for at opnå uafhængighed af russiske energiforsyninger
* mener ikke desto mindre, at det på grund af den dynamik, som kan henføres til krigen i Ukraine, er nødvendigt at fremskynde processen ved at indføre en streng embargo, som må indebære en hurtig udvikling af alternative rene energikilder
* glæder sig over, at Europa fortsat er førende inden for energiomstilling, men påpeger, at det ikke er tilstrækkeligt med omlægninger i EU for at opveje virkningerne af de globale emissioner, og at det er i vores klare interesse, at der – både når det gælder klimaændringer og økonomisk ekspansion – træffes foranstaltninger på internationalt plan for at sikre en bæredygtig global udvikling
* bifalder en række **EU-initiativer**, der enten styrker **EU's interne modstandsdygtighed** såsom REPowerEU eller initiativer som partnerskabet om retfærdig energiomstilling, Global Gateway og den grønne dagsorden for Vestbalkan, der fremmer **politisk stabilitet**
* bifalder initiativet til at forbinde Moldova og Ukraine med det europæiske energinet, men opfordrer også til, at **den geopolitiske situation regelmæssigt tages op til evaluering** som følge af dynamiske ændringer i energistrukturen i lande som Armenien, Georgien og Kasakhstan
* henleder opmærksomheden på behovet for at opbygge særlige forbindelser med lande, som er store leverandører af de tungmetaller og råstoffer, der er nødvendige for at producere rene energiteknologier, og som kan være truet. Det kræver, at der udvikles en helt ny industri inden for de internationale forbindelser, nemlig **europæisk energidiplomati**.

|  |  |
| --- | --- |
| ***Kontakt:*** | *Andreas Berger* |
| *Tlf.:* | *00 32 2 546 90 62* |
| *E-mail:* | [Andreas.Berger*@eesc.europa.eu*](mailto:Andreas.Berger@eesc.europa.eu) |

# **DEN RÅDGIVENDE KOMMISSION FOR INDUSTRIELLE ÆNDRINGER**

* ***Teknologier til fjernelse af CO2 med henblik på dekarbonisering af industrien***

|  |  |
| --- | --- |
| **Ordfører:** | Andrés Barceló Delgado (Arbejdsgivergruppen – ES) |
| **Medordfører:** | Monika Sitárová (Kat. 2 – SK) |
|  | |
| **Ref.:** | Initiativudtalelse  EESC-2022-01057-00-00-AC |

**Hovedpunkter**

EØSU:

* gentager sin stærke støtte til forpligtelserne i den grønne pagt og til styrkelse af den strategiske autonomi inden for energiforsyning og industrielt lederskab
* understreger, at virkningerne af den igangværende krig i Ukraine på tilgængeligheden af energi og råstoffer ikke kan ignoreres, og det europæiske semester skal overvåge situationen
* understreger, at den grønne omstilling i fremstillingssektoren har brug for et grundlag af en tilstrækkelig og hensigtsmæssig blanding af vedvarende energikilder til elektrificering og produktion af grøn brint for at lykkes. Teknologier til fjernelse af CO2, CO2-opsamling og -lagring (CCS) og CO2-opsamling og -anvendelse (CCU) vil hjælpe industrien med at opnå klimaneutralitet. Udbredelsen af vedvarende energi i hele Europa er nødvendig for at nå målene i den grønne pagt
* understreger, at dekarboniseringen kræver en gennemgribende omstilling af de industrielle aktiviteter (i løbet af de næste 30 år)
* understreger, at udvikling af teknologier, uddannelse og omskoling af arbejdsstyrken derfor er afgørende for den grønne omstilling i fremstillingssektoren
* understreger, at øget anvendelse af alternative råstoffer – navnlig bæredygtig biomasse – kan bidrage til bæredygtig fjernelse af CO2 fra atmosfæren
* opfordrer til, at den europæiske industris konkurrenceevne bevares
* understreger, at ved at bevare et solidt industrielt grundlag i EU sikres der velstand, job af høj kvalitet og en forpligtelse til at bekæmpe klimaændringerne for det europæiske samfund. Den europæiske industri skal investere i Europa inden for passende lovgivningsmæssige rammer med hensyn til både forskning, udvikling og innovation samt anlæg og udstyr for at bevare sin konkurrenceevne.

|  |  |
| --- | --- |
| ***Kontakt:*** | *Ioannis Diamantopoulos* |
| *Tlf.:* | *00 32 2 546 91 70* |
| *E-mail:* | [*Ioannis.Diamantopoulos@eesc.europa.eu*](mailto:Ioannis.Diamantopoulos@eesc.europa.eu) |

* ***Styrkelse af forsvaret gennem fælles indkøb***

|  |  |
| --- | --- |
| **Hovedordfører:** | Maurizio Mensi (Gruppen af civilsamfundsorganisationer – IT) |
| **Medhovedordfører:** | Jan Pie (Kat. 1-SE) |
|  | |
| **Ref.:** | COM(2022) 349 final  EESC-2022-03971-00-00-AC |

**Hovedpunkter**

EØSU:

* glæder sig over forslaget til forordning om oprettelse af instrumentet til styrkelse af den europæiske forsvarsindustri gennem fælles indkøb med henblik på hurtigt at styrke Europas forsvarsindustri og forsvarsevne med henvisning til de umiddelbare udfordringer som følge af Ruslands invasion af Ukraine
* støtter målene med instrumentet, som er at forbedre den europæiske forsvarsteknologiske og ‑industrielle base (EDTIB)
* er af den opfattelse, at instrumentet er nyttigt, når det kommer til bedre at strukturere og håndtere den nuværende akutte efterspørgsel efter standardudstyr, men det kan ikke betragtes som en forløber for et fremtidigt europæisk program for forsvarsinvesteringer, da der er tale om et temmeligt svagt instrument i forhold til industripolitikken
* er enigt i, at der er brug for handling for at fremskynde tilpasningen af industrien til strukturændringer
* mener, at der er brug for fælles indkøb for at undgå, at øgede nationale forsvarsinvesteringer forværrer fragmenteringen af den europæiske forsvarssektor, begrænser potentialet for samarbejde, øger den eksterne afhængighed og hæmmer interoperabiliteten. Dermed sikres det, at alle medlemsstater hurtigt kan opfylde deres mest akutte kapacitetsbehov, der opstår som følge af eller forværres af reaktionen på den russiske aggression mod Ukraine
* mener, at genopbygning af lagrene ofte går ud på, at man er nødt til at erstatte produkter, der er blevet sendt til Ukraine, med de selv samme produkter. Sådanne indkøb har måske ikke nogen væsentlig strukturel effekt på industrien, ligesom de heller ikke er en drivkraft for teknologisk innovation. EØSU sætter derfor spørgsmålstegn ved, om forordningens logik bør udvides direkte til et fremtidigt europæisk program for forsvarsinvesteringer
* glæder sig over strategien med at tilskynde til fælles indkøb gennem direkte økonomisk støtte fra EU-budgettet, men tvivler på, at finansieringsrammen på 500 mio. EUR vil være tilstrækkelig til at gøre en forskel i medlemsstaternes indkøbsbeslutninger
* bifalder, at EU's økonomiske støtte begrænses til indkøb af forsvarsmateriel, der er fremstillet i EU eller associerede lande
* efterlyser en fleksibel fortolkning af kravet om, at forsvarsmateriellet ikke er underlagt begrænsninger af et ikkeassocieret tredjeland (enhed)
* opfordrer medlemsstaterne til at arbejde tæt sammen med taskforcen for fælles indkøb af forsvarsmateriel, som er blevet oprettet af Kommissionen og den højtstående repræsentant/lederen af Det Europæiske Forsvarsagentur med henblik på at sikre en vellykket gennemførelse af instrumentet til styrkelse af den europæiske forsvarsindustri gennem fælles indkøb.

|  |  |
| --- | --- |
| ***Kontakt:*** | *Adam Plezer* |
| *Tlf.:* | *00 32 2 546 86 28* |
| *E-mail:* | [*Adam.Plezer@eesc.europa.eu*](mailto:Adam.Plezer@eesc.europa.eu) |

\_\_\_\_\_\_\_\_\_\_\_\_\_

1. Kommissionen offentliggjorde sin handlingsplan for sundhedspersonalesituationen i EU i 2012. [↑](#footnote-ref-1)